En aquesta campanya es valorarà prioritàriament les obres d'autores dones.
Les obres proposades per a ser adquirides hauran de comptar amb el compromís d'acceptació del dipòsit d'una institució museística de la Xarxa de Museus d'Art de Catalunya o del MACBA
El Departament de Cultura, en el marc del Pla Integral de les Arts Visuals, ha obert la convocatòria pública de recepció de propostes d'adquisició d'obres per formar part de la Col·lecció Nacional d'Art Contemporani, amb una dotació reservada per la Direcció General de Creació, Acció Territorial i Biblioteques en el seu pressupost de 150.000€.
Els artistes, galeries o altres persones o entitats que vulguin proposar una adquisició per a la Col·lecció Nacional d'Art Contemporani hauran de presentar les seves ofertes fins al 31 de març de 2020 inclòs.
Cal tenir en compte que només es consideraran les obres rellevants i referencials en la trajectòria de l'artista per tal que la Col·lecció Nacional d'Art Contemporani de Catalunya compti amb peces d'interès patrimonial.
Enguany es prioritzaran les obres d'art produïdes per dones artistes, fins ara massa absents com a agents artístiques, per tal d'anar compensant el desequilibri de gènere en les col·leccions públiques.
Les sol·licituds s'han d'adreçar a [EMAIL] amb la indicació en el tema de: Pla Integral de les Arts Visuals.
Només podran incorporar-se per ser valorades per la Comissió en la darrera fase aquelles propostes d'adquisició d'obra que, en el cas de ser seleccionades, comptin amb el compromís d'acceptació del dipòsit d'una institució museística de la Xarxa de Museus d'Art de Catalunya.
Aquest compromís podrà ser previ o posterior a la presentació de les propostes i podrà ser gestionat, si és el cas, per la pròpia Comissió, però sempre haurà de portar data anterior a la de la proposta definitiva de compra per a 2019.
En el cas del MACBA, les propostes passaran sempre pel seu Comitè d'adquisicions per a la seva acceptació i, en el cas de la Xarxa de Museus d'Art de Catalunya, les propostes presentades hauran de ser validades en el marc de la política d'adquisicions de cada museu.
La comissió encarregada de valorar els treballs està formada per representants del Departament de Cultura; d'equipaments culturals com el MACBA, el MNAC, la Xarxa de Museus d'Arts de Catalunya, la Xarxa de Centres d'Arts Visuals de Catalunya, el CoNCA, així com experts en art contemporani, sense interessos econòmics en el sector.
Col·lecció Nacional d'Art Contemporani
La Col·lecció Nacional d'Art Contemporani constitueix una col·lecció amb personalitat pròpia dins de la Col·lecció Nacional d'Art.
Aquesta està integrada per fons i obres d'art contemporani de titularitat nacional o gestionades per institucions a les quals les lleis d'Arxius, Biblioteques i Museus, respectivament, atorguen la categoria i rang de nacionals.
Inicialment, formen part de la Col·lecció Nacional d'Art, els béns culturals mobles que avui integren l'anomenat Fons d'Art de la Generalitat, amb independència del seu lloc d'ubicació, i els integrants de les col·leccions del MNAC, l'Arxiu Nacional de Catalunya i la Biblioteca de Catalunya.
A més, el Pla Integral de les Arts Visuals estableix que la Col·lecció Nacional d'Art Contemporani s'anirà reactivant i ampliant amb l'adquisició d'obres d'artistes catalans o vinculats al context de la creació contemporània a Catalunya, per tal de nodrir les col·leccions públiques.
El Pla Integral de les Arts Visuals
El Departament de Cultura impulsa el Pla Integral de les Arts Visuals per generar un projecte compartit per tot el sector que pugui donar resposta a les necessitats actuals i de futur.
El Pla s'estructura a partir de vuit objectius estratègics consensuats dels que es deriven 21 objectius operatius i 92 accions per assolir-los.
El conjunt dibuixa un escenari que permet actuar en la formació, recerca, creació, producció, exhibició i consum de les arts visuals; en la patrimonialització, col·leccions i conservació del pa­trimoni contemporani; en la millora de la seva difusió; així com en l'accés de tots els ciutadans a l'art contemporani.
El desplegament del Pla s'organitza en base a programes de mesures i accions concretes que s'estableixen en funció de les prioritats acordades per consens.
La continuïtat és possible gràcies al compromís explícit entre institucions i tots els agents privats i, en definitiva, a la suma de voluntats que contribueix, en paral·lel, a reforçar l'articulació del sector.